b'\n_START_ARTICLE_\nDonava\n_START_SECTION_\nEtimologija\n_START_PARAGRAPH_\nIme Donava, katerega razli\xc4\x8dice uporabljajo tudi v drugih jezikih (nem\xc5\xa1ko Donau (v starej\xc5\xa1ih zapisih tudi Donaw in Tonach), mad\xc5\xbearsko Duna, romunsko Dun\xc4\x83rea, slova\xc5\xa1ko Dunaj itd.) verjetno izvira od Keltov, ki so v prvi polovici 1. tiso\xc4\x8dletja pr. n. \xc5\xa1t. zasedli ozemlje v zgornjem toku. Reko so \xc4\x8dastili kot prina\xc5\xa1alko \xc5\xbeivljenja in smrti ter vez z onstranstvom. V njihovem jeziku je beseda \xc2\xbbdanu\xc2\xab\xc2\xa0pomenila \xc2\xbbtok\xc2\xab\xc2\xa0- iz istega korena izhajajo tudi imena nekaterih drugih evropskih rek, kot so Don, Dnjeper in Dnjester._NEWLINE_V Heziodovih in Herodotovih izapisih se pojavlja tudi pod imenom (H)Istrion, vendar je pri\xc5\xa1lo v splo\xc5\xa1no rabo keltsko ime, ki so ga prevzeli Rimljani.\n_START_SECTION_\nGeologija\n_START_PARAGRAPH_\nDonava je geolo\xc5\xa1ko gledano precej starej\xc5\xa1a od Ren,a katerega pore\xc4\x8dje je po pomembnosti primerljivo z donavskim. Danes je Ren edina alpska reka, ki te\xc4\x8de proti severu v Severno morje, med zadnjo poledenitvijo v u je voda izvirnega dela Rena lahko tekla le v Donavo. Deli te mnogo bolj vodnate Donave so vidni \xc5\xa1e danes kot kanjoni v \xc5\xa0vabski Juri. Po konce zadnje ledene dobe je pri\xc5\xa1lo do mo\xc4\x8dne erozije zgornje renske doline, zaradi \xc4\x8desa danes dobr\xc5\xa1en del alpskih voda odteka po Renu in manj po Donavi. \xc5\xa0vabska Jura je zgrajena iz poroznega apnenca, dolina Rena pa je ni\xc5\xbeja od Donave, zato del vode iz struge Donave pod zemljo odteka v 12 km oddaljen Aach, del pore\xc4\x8dja Rena. Zaradi raztapljanja apnenca se predvideva, da bo neko\xc4\x8d celoten zgornji del Donave tekel v Ren.\n_START_SECTION_\nGeografija\n_START_PARAGRAPH_\nIzvirni del Donave tvorita dva potoka v Schwarzwaldu, Breg in Brigach. Breg izvira blizu kraja Furtwangen na nadmorski vi\xc5\xa1ini 1078 metrov. Ker je ta potok dalj\xc5\xa1i od Brigacha, se ga obi\xc4\x8dajno navaja kot izvir Donave. Potoka se zlijeta pri kraju Donaueschingen, kjer v parku postavljen vodnjak iz 19. stoletja \xe2\x80\x9eDonauquelle\xe2\x80\x9d simbolizira tradicionalni izvir Donave._NEWLINE_Donava te\xc4\x8de po Nem\xc4\x8diji v Baden-W\xc3\xbcrttembergu skozi Sigmaringen in Ulm, pre\xc4\x8dka Bavarsko (Regensburg in Passau), severno Avstrijo (Linz in Dunaj), skozi Slova\xc5\xa1ko (Bratislava), na Mad\xc5\xbearskem v Budimpe\xc5\xa1ti zavije proti jugu, definira hrva\xc5\xa1ko-srbsko mejo, se pri Vukovarju in Iloku obrne na vzhod v Srbijo, te\xc4\x8de skozi Beograd, nato po srbsko-romunski meji skozi sotesko D\xc5\xbeerdap, po romunsko-bolgarski meji do delte, ki meji na Romunijo, Ukrajino in Moldavijo (300 metrov levega brega pri kraju Giurgiule\xc8\x99ti)._NEWLINE_Umetni kanal Cernavod\xc4\x83 (Donava-\xc4\x8crno morje), zgrajen na ozemlju Romunije v dol\xc5\xbeini 64 km, skraj\xc5\xa1a plovbo po Donavi za 400 km. Odprt je bil leta 1984._NEWLINE_V svojem toku reka pre\xc4\x8dka ozemlje desetih dr\xc5\xbeav (z dele\xc5\xbei celotnega pore\xc4\x8dja Nem\xc4\x8dija (7,0\xc2\xa0%), Avstrija (10,0\xc2\xa0%), Slova\xc5\xa1ka (5,9\xc2\xa0%), Mad\xc5\xbearska (11,6\xc2\xa0%), Hrva\xc5\xa1ka (4,4\xc2\xa0%), Srbija (10,2\xc2\xa0%), Bolgarija (5,9\xc2\xa0%), Romunija (29,0\xc2\xa0%), Moldavija (1,6\xc2\xa0%) in Ukrajina (3,8\xc2\xa0%)), njeno pore\xc4\x8dje v skupni velikosti okrog 800.000 km2 je na ozemlju teh in dodatnih devetih dr\xc5\xbeav, to so Bosna in Hercegovina (4,6\xc2\xa0%), Hrva\xc5\xa1ka (4,5\xc2\xa0%), \xc4\x8ce\xc5\xa1ka (2,9\xc2\xa0%), Slovenija (2,0\xc2\xa0%), \xc4\x8crna gora (0,9\xc2\xa0%),\xc5\xa0vica (0,2\xc2\xa0%), Italija (<0,1\xc2\xa0%), Poljska (<0,1\xc2\xa0%), Makedonija (<0,1\xc2\xa0%) in Albanija (<0,1\xc2\xa0%).'